Predrag Matvejević

**Predrag Matvejević** bio je bosanskohercegovački i hrvatski pisac, jedan od najznačajnijih publicista u Jugoistočnoj Evropi, veliki poznavalac Mediterana, humanist i komunist.

## Biografija 
Rođen je 1932. u Mostaru, gdje je pohađao osnovnu i srednju školu. Studije romanistike započeo je u Sarajevu, a završio u Zagrebu. Doktorirao je 1967, s disertacijom o prigodnom pjesništvu, na prestižnom pariskom univerzitetu Sorbonne (iz komparativne književnosti i estetike), gdje je također odbranio habilitaciju za redovnu profesuru (1994). Bio je član Vijeća *Socijalističke radničke partije* SRP koju je osnovao jedan od lidera komunizma dr. Stipe Šuvar. Član je Savjeta Novog Plamena.

Predavao je francusku književnost na Filozofskom fakultetu u Zagrebu (1959-1991). Godine 1989. osnovao je jugoslavensku političku partiju UJDI. Godine 1991, za vrijeme jugo-srpske oružane agresije na Hrvatsku, odlučio je emigrirati i izabrao položaj "između azila i egzila". Na izborima u Hrvatskoj godine 1992. bio je službeni kandidat za hrvatski Sabor na izbornoj listi projugoslavenske partije SDU dr. Branka Horvata. Nastanio se najprije u Francuskoj, zatim u Italiji. Na Novoj Sorbonnei (Paris III) predavao je na Odsjeku za opću i komparativnu književnost. Od 1994. do 2007. bio redovni profesor na slavistici rimskog univerziteta "La Sapienza". Bio je gostujući profesor na raznim univerzitetima: New York University (1982), École des langues orientales (1991), Université catholique de Louvain (2000). Općinski sud u Zagrebu osudio ga je 2. novembra 2005. na kaznu zatvora od pet mjeseci uslovno dvije godine zbog počinjenog djela klevete i uvrede hrvatskog književnika i urednika *Mile Pešorde*. Veliki odjek dobio je u javnosti članak "Matvejevićeva vješala za hrvatske književnike" Darka Kovačića u "Fokusu" od 11. novembra 2005. i kritički esej prof.dr. *Zdravka Tomca* "Predrag Matvejević brani i zastupa velikosrpska četnička stajališta", objavljen u zagrebačkomm sedmičniku "Fokus" 25. aprila 2008. Univerzitet u Perpignanu, u povodu šestote godišnjice svog postojanja, dao mu je doktorat *honoris causa*.

Dana 17. januara 2014. Predragu Matvejeviću je u Zagrebu uručeno priznanje "Počasni građanin grada Sarajeva", koje mu je dodijelila gradska skupština Sarajeva. Gradonačelnik Sarajeva Ivo Komšić uručio je plaketu Matvejeviću u Kulturno-informativnom centru BiH u Zagrebu. Prema riječima Komšića, nagradu je dobio jer je sve vrijeme trajanja blokade i teških dana za građane Sarajeva svijetu govorio o onom što se tamo zbiva i govorio je istinu o tome. Matvejević je istakao da njemu ova povelja znači mnogo više nego neka međunarodna u svijetu poznata priznanja koja je dobio.

## Djela 
* *Sartre* (esej, 1965) 
* *Razgovori s Krležom* (1969, 1971, 1974, 1979, 1982, 1987)
* *Prema novom kulturnom stvaralaštvu* (1975, 1977)
* *Književnost i njezina društvena funkcija* (1977)
* *Te vjetrenjače* (1977, 1978)
* *Jugoslavenstvo danas* (1982, Beograd-1984)
* *Otvorena pisma* (1985, 1986)
* *Mediteranski brevijar* (1987, 1990, 1991)
* *Istočni epistolar* (izlazak knjige pomogla je Fondacija Soros, 1995) 
* *Gospodari rata i mira* (s V. Stevanovićem i Z. Dizdarevićem, 2000, 2001)
* ''Pour une poétique de l'événement* (préface de J.-M. Palmier, Pariz, 1979)
* *Le monde "ex" - Confessions* (postface de Robet Bréchon, Pariz 1966)
* *La Méditerranée et l'Europe* - Leçons au College de France (Pariz, 1998)
* *Les Seigneurs de la guerre* (sous la direction de P. Matvejevitch, Paris, 1999)
* *L'Ile-Méditerranée* (Pariz, 2000)
* *Bréviaire méditerranéen* (préface de Claudio Magris, postface de Robert Bréchon, Pariz 1992) 
* *Epistolaire de l'autre Europe* (Pariz,1993)
* *Entre asile et exil'' (Pariz 1955)

## Reference 
## Vanjski linkovi 
* Službena stranica
* "Sjećanje na intelektualca koji se suprotstavio Titu, Tuđmanu i Katoličkoj crkvi", Jasmin Agić, Al Jazeera Balkans, 2. 2. 2018.

Kategorija:Rođeni 1932.
Kategorija:Umrli 2017.
Kategorija:Biografije, Mostar
Kategorija:Jugoslavenski pisci
Kategorija:Bosanskohercegovački pisci
Kategorija:Članovi ANUBiH
Kategorija:Članovi P.E.N. Centra Bosne i Hercegovine